Bloem-dieretuin slagoffer van ‘kommersiële politiekery’Die Bloemfontein-dieretuin se ingang (Foto: Verskaf) Die DA gaan vrae rig aan Destea oor waarheen diere van die Bloemfontein-dieretuin verskuif is, asook onder wie se gesag dit gedoen is. Dr. Roy Jankielsohn, leier van die DA in die Vrystaat, het gesê die Vrystaatse departement van ekonomiese en kleinsakeontwikkeling, toerisme en omgewingsake (Destea) moet deursigtig wees oor hul betrokkenheid by die sluiting. Die dieretuin is oor die naweek permanent gesluit deur Destea en daar is met ŉ proses begin om die diere te verwyder. Volgens die Bloemfonteinse Dierebeskermingsvereniging (DBV) werk hy saam met al die relevante partye en owerhede om te verseker dat diere wat nog op die perseel is op ŉ veilige, volhoubare en etiese wyse verwyder word. “Ons kan in dié stadium nie verder kommentaar lewer nie. Ons het egter al die hulp nodig wat ons kan kry om die diere te voer,” het die DBV in ŉ kort verklaring gesê. Die DBV het vroeër die maand ná ŉ inspeksie by die dieretuin bevestig dat minstens vyf diere van honger gevrek het. Dit is glo nadat die diere dae lank nie kos gekry het nie. Destea het in Desember die dieretuin tydelik gesluit omdat daar versuim is om aan al die voorgeskrewe vereistes en voorwaardes te voldoen, soos uiteengesit deur die departement. Die dieretuin moes egter steeds toesien dat diere gevoer word. In Januarie is daar berig die dieretuin was in ŉ veel beter toestand. Die DBV het ook reeds ŉ klag van dieremishandeling teen die Mangaung-metro by die Bloemfonteinse polisie aanhangig gemaak. Roy Jankielsohn voor die Bloemfontein-dieretuin. Volgens Jankielsohn het Destea die dieretuin in Desember gesluit weens ŉ beweerde gebrek aan permitte. “Dit blyk dat die aansoeke vir die permitte ingedien, maar nie geallokeer is nie. Dit het wesenlik beteken dat die dieretuin geen inkomste ontvang het nie.” Die dieretuin moes glo na ŉ munisipale plaas, Kwaggafontein, buite Bloemfontein verskuif word volgens ŉ besluit van die Mangaung-raad in 2013. Volgens Jankielsohn word beweer daar is al R40 miljoen bestee aan beplanning vir die voorgestelde ontwikkeling by Kwaggafontein. “Dit sou onder meer groot kampe met wandelpaaie vir besoekers, ŉ omgewingsentrum en ŉ boetiekhotel ingesluit het. Hierdie raadsbesluit is nooit herroep nie. “Die DA is bewus daarvan dat ontwikkelaars sedert 2013 ŉ groot belangstelling het om die waardevolle grond wat die dieretuin huisves, te bekom. Dit blyk dat daar politieke druk is om hierdie transaksies af te handel voor die munisipale verkiesing in 2021.” Jankielsohn voer aan die welvaart van die dieretuin en sy diere blyk deel te wees van ŉ georkestreerde veldtog om op die publiek se gevoel te speel sodat die dieretuin kan sluit. “Die eintlike kwessie is dat ontwikkelaars en hul politieke bondgenote die waardevolle eiendom soos aasvoëls omring, en dat die diere bloot politieke instrumente in ŉ kommersiële onderneming is.” Volgens Jankielsohn sal hy vrae vir Destea aan die LUR rig en die DA sal ook enige kommersiële onderhandelinge en ontwikkelings op die dieretuin se terrein dophou aangesien dit ŉ waardevolle erfenisterrein vir Bloemfontein is.